# A Sehonnai+

###### – írta Gebényi –

## Első felvonás

(Csárda)

BANDI.

Örömömben szeretném felpofozni a világot!

CSAPLÁRNÉ.

Jaj, csecse bubim, azután hát mijér?

BANDI.

Megházasodom!

JEGENYE MÁRTON.

(Most jött haza Szibériából, ahol 30 esztendeig ólmot öntött.)

Kit vesz kend feleségül?

BANDI.

Kelemen Katicát.

JEGENYE.

Az az én unokám! De csitt! Ezt csak az utolsó felvonásban fedezhetem föl. Addig meg kell halnom. (Int. Három zsivány bejön.)

JEGENYE.

Tegyék önök kötelességüket. (Hasára mutat.)

A HÁROM ZSIVÁNY.

All right!(Oda lőnek.)

JEGENYE.

(A publikumhoz.)

Viszontlátásig az utolsó felvonásban! (Ideiglenesen meghal.)

CSUTORA DANI.

(Kedélyes gazember.)

Az utolsó felvonásig bátor leszek önt képviselni!

## Második felvonás

CSUTORA DANI.

(Beállít Jegenye Mártonnéhoz.)

Jó napot, asszony, megjöttem!

JEGENYÉNÉ.

Maga az én uram? Hol a bizonyság?

CSUTORA DANI.

(Kihúz egy lyukas zsebkendőt.)

Elég?

JEGENYÉNÉ.

Némileg.

CSUTORA.

(Kihúzza nadrágszíját.)

Hát ez?

JEGENYÉNÉ.

Tökéletesen! Jaj maga az, Marcim! Tessék disponálni velünk!

KATICA.

Jaj, a nagypapa!

BIRI NÉNI

(máltai lovag.)

Jaj, a sógorom!

A FALU NÉPE.

Megjött Jegenye Marci!

CSUTORA DANI.

Kérem a kassza kulcsot és az „Ellenőrt.”* Harminc évig nem aludtam. Most talán sikerül. (Mielőtt bemenne aludni, bonyodalmat csinál, hogy a darabot folytatni lehessen.)

## Harmadik felvonás

JEGENYE MÁRTON.

Van szerencsém magamat bemutatni. Én vagyok az igazi Jegenye Márton.

JEGENYE.

Csiba ki, maga svindler

KATICA.

Maga részeg disznó!

BIRI NÉNI

Maga marha!

JEGENYE MÁRTON.

Bocsánat! Hivatkozom a közönségre!

CSUTORA DANI.

Hamar zwangs-jackét!*

JEGENYE MÁRTON.

Kétségbe kell esnem! (Magára süt egy sonkacsontot.)

EGY DRABANT.

(Végzett logikus.)

Én megoldom a csomót. Aki bevallja, hogy ő nem az igazi Jegenye Márton, azt kineveztetem szeptemvirnek.

CSUTORA DANI.

Igazán? Fel ne ültessen, hallja! Ámbár tudom, hogy ön szemtelenül hazudik, mégis kimondom, mert 10-re jár, hogy hát nem én vagyok az igazi Jegenye Marci, hanem az ott. (Órájára néz.) Poc és fovec! Csakugyan 10 óra! (Jegenye Marcihoz.) E körülménynek köszönje, uram, hogy nem sétált a Lipótmezőre! Ajánlom magamat!

SPLÉNYINÉ.*

(Dalol.)

|  | Népszínházi Manasszesz

|  | De gyenge abban a szesz!

|  | Meg nem menthet, Gebényi,

|  | Ja szép baronesz Splényi!

(A függöny legördül.)

(1881)