# Tyrtaeus harci dala

Rajta, ki Héraklész fia, most úsz! úsz! álljon a síkra!
| Fáradt már a török, angyala hogy ne legyen!
Nem bántott titeket, – mily bántalom! Itt a boszú most.
| Hapták! Tölts! Célozz… Ott Marathon, marakodj!
Miltiadész árnyéka veled! Szalámisz alejkum!
| És Themiszkotelész Thémisze lássa jogod.
Rajta tehát, Danaosz fia, szájt hisz tátani jól tudsz,
| Táts hát, táts már szájt, s kapd be a vén törököt.
Tárj zsebet is, dugd zsebre ha pár para nála vagyon még;
| Hogyha parányi a díj, – kétszer is annyi a dics.
Ám ha arany lírát lelsz még (heuréka!) zsebében,
| Légy lyrikus, bár hős épikus ízü nagyon.
Nem félsz, hérosz, úgy-é. Reterál már, látod, a turkus,
| Kisebb gondja nagyobb, mint a te hősi csatád.
Első ember e föld kerekén volt Alkibiádám
| Most első lehet itt bármelyitek, fiaim.
Föl hát, itt a határ! Toppanj bé! Pasamadiner!
| Hős agamemnoni kéz verje le Memnon agát!
Légy bika, légy ökör és véled szökik el – Zeüsz úgyse! –
| Szép Európa, mivel nála ki győz? az ökör.
(1878)