# Báli mesék

###### Írta Aesopus Jun.

## Az attila és a frakk+

Két úr állt háttal egymásnak. Az egyiken attila, a másikon frakk. Hátuk mögött összevész az attila a frakkal.

– Hehe, incselkedik az attila, nekem van zsinórom, neked nincs.

– No, nekem meg szárnyam van, az neked nincs, mond amaz. S aztán, kimentél már te a divatból.

– Kellesz is te, te szárnyasállat, te fecskegúnár, te…

– Te ilyen!

– Te amolyan!

És dühbe jöttek mindketten, hogy viselőik háta mögött fölfalták egymást, szőröstül bőröstül és nem maradt meg egyéb mint a bennök volt két úri ember – ingujjban. Összes kár – miután selyemmel voltak bélelve mindketten – 80 frt. A két úr sohasem fogja tán kiheverni.

Tanulság: Frakkodat sohase fizesd ki és attiláddal adós maradj, mert hátha fölfalják egymást és így kárt vallasz.

## A kotillonrendjel és az igazi rendjel

Nagyban járta a kotillon.*

Egy gyönyörű hölgy ott virágzott a karszéken, de csak a rendező parancsára. Rózsákat, liliomokat és rizsport árult arcán, de nem ám petrezselymet. Óh nem!

Vele szemközt két gomblyuk állt.

Az egyikben szent Móric és Lázár dupla érdemrendje csillogott.

A másikban egy arany ökörfej qua kotillonrend.

S az arany ökör megvető iróniával vicsorította el arany fogait szent Móricra és szent Lázárra.

Szent Móric pedig karonfogva szent Lázárt, oda se nézett az arany ökörnek, úgy megvetette.

Mert micsoda a legnagyobb és legaranyosabb kotillonökör egy igazi érdemrendhez képest?

Ekkor a rendező int; a karszékben virágzó hölggyel körül kell táncolni valakinek.

De kinek?

Szent Móric, Lázárral egyetemben odaugrik s már vinni akarja a hölgyet.

De odaugrik az arany ökör is.

– Kicsoda ön? kérdi a hölgy a két gomblyukba való szentet.

– Én szent Móric és szent Lázár – vagyunk, válaszolnak emezek unisono.

– És kicsoda ön? kérdi a hölgy a másik competitort.

– Én az arany ökör vagyok, viszonoz ez győzelembiztosan.

– Uraim, az arany ökör az én emberem. S a hölgy körültáncolt az arany ökörrel. Szent Móric és szent Lázár pedig bizonyosan fölfüggesztették volna magukat zöld szalagukra, ha már rajta nem függöttek volna.

Tanulság: A bálban egy arany ökör többet nyom két piemonti szentnél. Vagyis: Néha a hamis érdemjel az igazi, s az igazi a hamis.

## A gyantázatlan hegedűvonó és gyantázott muzsikus

Tirá rátata – tirá rátata – tirirá rátata – tirárá rátata.

Így húzta Bandi, a barna cigány.

De fájdalom, nem sokáig húzta. Mert szünóra közben az étterem egyik sarkában heves összekoccanásra került a dolog közte és András társa között (pohárilag véve az összekoccanást) és piros nedv folyt, vér, a szőlő vére.

Bandi, a barna cigány, csakúgy korcsolyázott a sima talajon visszafelé a zenekar emelvényére. Úgy csúszkált azon a sima padlón mint a jól meggyantázott hegedűvonó a G-húron.

Kétségkívül Bandi, a barna cigány, csakugyan meg is volt gyantázva.

Trzsi trzsá – trzsi trzsá… Így húzta ezután Bandi, a barna cigány. Főnöke, Ferkó befogó fülét, a táncosok befogák fülüket, de Bandi csak húzta tovább is a gyantázatlan vonóval.

S mi lett a vége? Bandi arcát egyszerre hűs légfuvalmak környékezék.

Tanulság: Soha se igyál annyit, hogy önmagadat gyantázd meg vonód helyett, hanem annyit igyál, hogy többé föl se mehess az emelvényre, mert így sohasem fogsz gyantázatlan vonóval játszani.

## A pamut és a léghuzam

Korlátlanul uralkodott a léghuzam a redouteban.

Mert fényes bál volt s ilyenkor a léghuzam is fényes szokott lenni.

Egy urat pedig a többiek álmélkodva néztek s fönnhangon csodálták hősiességét és vitézi bátorságát.

Miért csodálták őt? Azért mert észrevették, hogy nincs pamut a fülében:

Az algebrai képlet pedig így áll: Pamutnélküliség = csúz, csúz = halál, tehát pamuttalanság = halál.

A fentisztelt úr tehát a redouteban a halállal volt engagirozva.

Persze nem tudták, hogy nem önkényt jelent meg ily állapotban. Szegénynek éppen mosásban volt fehér ruhája, mely közé ama pamut is tartozott s így pamut nélkül volt kénytelen bálba menni.

Alig hogy a léghuzam ezt észrevette, becsúszott az egyik fülébe s ki a másikon, mintha a budai alagútban volt volna…

Verstorbene in Pest: X. Y. (a tisztesbek közül) 28 éves, heveny redouteszélhűdés. Béke poraival!

Tanulság: Inkább fül nélkül menj a redouteba, mint pamut nélkül.

(1868)