# [Hír]+
[Földrengés]

## Pesti Napló+

Jászberény, sept. 20.+

Ismét földindulás! Folytonos mozgalom a legalsó rétegekben. Íme itt vannak káros következései a Kossuth-féle izgatásoknak! Először a földhöz ragadt nép bizgattatott fel; azután természetesen a néphez ragadt föld is hullámozni kezd. Minden ki van mozdítva helyéből. Most láthatja már a baloldal, hogy micsoda káros munkát kezdett meg? Feleljenek róla, akik ezt cselekedték. Mi mossuk kezeinket. Elmondhatjuk, hogy nincs többé a Jászságban rendületlen hazafi.

## Idők Tanúja+

Jászberény, sert. 20.

Ismét egy borzasztó éjszakára ébredtünk: Mióta a zsidókat emancipálták, egyre rázkódik a föld alattunk, mintha maga is borzongna e természetellenes merényleten. Az istentagadók hozták ezt a csapást ránk, kik a polgári házasságot hirdetik, kik az iskolákból ki akarják rekeszteni a papokat; most azután láthatják, hogy mit tesz az ég haragját felkölteni? Derék főpásztorunk, meghallva a rémület hírét, azonnal sietett hatezer darab jeruzsálemi égből esett „Izenetet” kiosztani a hajlékából kizavart népnek, hogy legalább lelkének legyen hová meghúznia magát. Mire fog még bennünket vinni az utálatos liberalismus és szabadkőmívesség káros kinövése?

## Ludas Matyi

Jászberény, sept. 20.

Már megint földindulás! Ezt kellett megérnünk a 67-es alkotmány közösügyes első évében. De lehet-e ez másképp? Ily kormány alatt, mely mindent kimozgatott helyéből, hogy végre a föld maga is megindul és retrograd mozdulatokat tesz. S ez a mi tehetetlen kormányunk semmi intézkedést sem tesz! Hol van most Wenkheim* peremptorius* ukázaival? Itt nem tud parancsolni, ahol kellene. Szégyen gyalázat ez Magyarországnak. Mit mond a külföld, ha ezt megtudja? Jellemző, hogy a földrázkódások éppen aznap kezdődtek, amelyen a demokrata kör+ feloszlattatott: Szegény hazám!

## Hazánk+

Jászberény, Sept. 20.

A föld helyzete denique nem tud szilárd megállapodásra jutni. Nálunk minden érzi a helyzet tarthatatlan voltát. Kéményeink, tornyaink, házi bútoraink mind hol a Deák párthoz, hol a szélső balhoz hajladoznak, úgyhogy a nép csak akkor nyeri vissza nyugalmát, midőn minden ismét a balközépen megállapodik. Nem akarjuk a földrengések miatt a kormányt okozni, a szélső balt sem gyanítjuk vele, de annyi bizonyos, hogy ez is olyan dolog, mely a népben a hazája iránti ragaszkodást nagyon csökkenti. Lehetetlent a kormánytól sem lehet kívánni; de mégis aggasztó marad, hogy az európai súlyegyen fenntartása oly kezekre van bízva, melyek még a jászsági súlyegyent sem bírják helyreállítani. Azonban várjunk és reméljünk.

(1868)