# Hegedűs Sándor+
(2526-k vezércikk)+

Bármit állítsanak is az ellenzék lapjai, akik még a miniszterelnök csütörtöki és Szapáry gróf+ szombati beszédjei után is merőben vonakodtak fölismerni helyzetük tarthatatlanságát, – a nemzetgazdaság kétszerkettője oly meggyőzően tanúskodik ellenük, hogy elvitázhatatlan igazságul állíthatjuk, hogy a nap fölkeltének határozott nagy és áldásos befolyása van Magyarország pénzügyeire.

Vegyük például az 1882. évi statisztikai adatokat.

Mit látunk ezekből?

Azt látjuk, hogy Magyarország termelt a mondott évben:

Gabonafélék- és hüvelyes veteményekből | 76.517.487 métermázsát
Kapás növényekből | 77.416.683 métermázsát
Kereskedelmi növényekből | 2.316.602 métermázsát
Takarmányfélékből | 66.766.099 métermázsát
A szüret eredménye | 4.146.883 hektoliter

Csak így vált lehetővé 266.553.031 forint behozatal ellenében 380.041.988 forint kivitelt elérni és ezáltal a nemzeti vagyont, mely a Pesti Napló szerint már teljesen az adóvégrehajtó dobjára került, majdnem 120 millióval gyarapítani.

Hogy ez a fényes eredmény Tisza Kálmán után elsősorban a napnak tulajdonítható, az kétségtelen.

És ezzel bátran napirendre térhetünk az ellenzéki sajtó azon állításai fölött, amelyekkel kétségbe vonják a napfelkölte nemzetgazdasági fontosságát.

E tárgyra különben még bővebben visszatérünk.