# Szent István bácsi naptára*+

###### Regényes közgazdasági oratórium 5 tableuxban és 25 lyrai vezércikkben:
Erkel bácsi, az ú. n. ősz maestro zenéje alászövegezte Dr. Áradi Vandal.*

## Prolog

Bundabass, a talmi-színház szűcsmeistersängere, megbízást kap az intendaturától, hogy Szent István palástjához hiteles tigrisbőrt hozzon Bécsből, a lenyúzott magyar bőrök arzenáljából.

Bundabass mint elmés szűcsmeistersänger, két bőrt akar nyúzni az osztrákról és próbát énekel a Hofoperntheaterben, oly sikerrel, hogy Hoffman báró generálintendáns azonnal szerződtetni akarja – udvari bundaszállítónak.

Bundabass próbaéneklése folytán Szent István bácsi naptára az 1885-iki közönséges esztendőre megkésik, mert míg Bundabass az originál-palásttal vissza nem érkezik Budapestre, addig a jeles közgazdasági oratórium első előadásával várakozni kell.

Bundabass végre Hasenschwanz k. k. udvari nyúlbőr-árusnál felfedezi a Szent István bácsi palástjához megkívántató originál tigrisbőrt és a becses acquisitiót vállaira kerítvén, lobogó palásttal visszarobog Budapestre, és lehetővé teszi Szent István bácsinak első megjelenését az „óh! diszdeld bublikum” előtt.

## Első felvonás

SZENT ISTVÁN BÁCSI.

(Mélabúsan megállapítja a nyugati depressió hatását a magyar légmérsékletre.)

|  | Jézus, Mária, Szent József, óh!

|  | A nagy (773–775) depressió

|  | Németország felől Magyarországnak tartva

|  | Kiterjedt a kontinens nagy részére!

ASZPIK.

(Címzetes püspök, élethossziglani felsőházra kompromissumálva.)

|  | Felség tehát fel a kardra,

|  | Hadd folyjék Kupa vére.

CHÓRUS.

|  | Nem! bikavér Kupába!

|  | Had vesszen el a kába!

|  | Hah! Duna, Tisza, Rába!

|  | Itt a vasorrú bába!

|  | NÁJ. (Pogány magyar, félre.)

|  | Kű nőjőn a hasába!

(Jönnek a horvát ballerinák és Szent István bácsi előtt kólóznak. Kikólózzák tőle a horvát kiegyezést.)

SZENT ISTVÁN BÁCSI.

(Meteorológiai lelkesedéssel.)

|  | Az állam így szilárd s most konstatálom, fiaim,

|  | Hogy az idő északnyugaton derül, éjjel ím

|  | Fagyos: délkeleten változó, helyenkint

|  | Csapadékkal. (Jöttök-é velem enkint?)

|  | Hazánkban: északias, helyenkint viharosig

|  | Erős szelek mellett. (Fel a Marosig!)

|  | A hőmérséklet jóval kisebb, a légnyomás

|  | Jóval nagyobb! (S lesz magnum áldomás!)

CHÓRUS.

(a 4 Erkel.*)

|  | Tehát csatára!

|  | Ki a határra!

|  | Üljünk batárra!

|  | És fel, Tatára!

|  | Üssünk tatárra!

|  | S áldás tatára!

(Tremoló-függönygördület.)

## Második felvonás

KUPA.

(Pogány svábhegyi rabvallatót őrt a kupába. Körülötte Kupaktanács. – Gyász magyarok – Az Első pogány entrepriz funébrosz tagjai – nasivasiznak* a Fehér Lóban. Kibicek, mint szájtáltosok.)

|  | Borzasztó műbor, átkozott légy

|  | Én nem veszlek be, nem soha!

|  | (Mélyen belenéz a kupába.)

|  | Hah! árulás! hah! mi az ott?

SZÁJTÁLTOSOK

( Unisono.)

|  | Légy!

|  | Hozzád a sors, hajh! mostoha!

KUPA.

|  | Légy ott? Hah! légyott?

NÁJ.

(Pogány magyar.)

|  | Ürömöm

|  | Légy mérge az… bümböröböm!

(Szent István bácsi mint titkos rendőr meglepi a pogány kompániát és sprengolja. A nasisták és kibicek szétfutnak, csak Kupa marad a pogány borral.)

SZENT ISTVÁN BÁCSI.

(Ünnepélyesen.)

Téged pedig megkeresztellek!

(Megkereszteli kiöntött vízzel a bort és Kupát. Győzelmi marrsch hinaus!)

## Harmadik felvonás

SZENT IMRE.

(Aszpik tanítványa. Értekezést ír az Immaculata conceptióról és megházasodik. Jeles zabhegyező.)

|  | Dies irae, dies illa,

|  | Solvet saeclum in favilla,

|  | Szemed oly bősz, mint fa villa,

|  | Felnyársalsz, szép Crescimilla!

CRESCIMIRA.

(Fanyarul.)

|  | Á – mollban tartott szűzbeszéded

|  | Süsd meg nyárs nélkül, Imrus érted?

SZENT IMRE.

|  | Egy kettőst szívesen – énekelek!

CRESCIMIRA.

(Növekvő indulattal.)

|  | Üssön beléd dobos Erkel Elek!

SZENT IMRE.

(Lágyan.)

|  | Nem, édes! Lexi

|  | Ezt nem cselekszi!

CRESCIMIRA.

(Dühösen.)

|  | Te hűtelen vagy, hűtelen!

SZENT IMRE.

(Lágyan.)

|  | Bocsánat! az nem áll!

CRESCIMIRA.

(Dühösebben.)

|  | Játszol velem!

SZENT IMRE.

(Még lágyabban.)

|  | Nem én, ha mondom!

|  | Óh hidd el, édes!

|  | E sláger semmivé tesz!

|  | Megyek –

CRESCIMIRA.

|  | Hová?

SZENT IMRE.

|  | Oly gixert viszek véghez,

|  | Hegyét szegezve géghez,

|  | Hogy el kell dőlni!… Páh!

(Imre ki, Crescimira el, a függöny legördül.)

## Negyedik felvonás

CRESCIMIRA.

(A „Kisasszony feleségem” coupletjét tragikus nagy áriává transponálva.)

|  | Oh! Szent István bácsi!

|  | E roppant tácsi

|  | Tacskó fiad részéről rád vall.

|  | Reszkess!

|  | Már hallom Gassi* Howárdot

|  | Köszörülni torkát s a bárdot,

|  | Amit szívedbe márt ott

|  | A quattro atto végén!

|  | E bárdon, e gégén

|  | Ki nem fogsz!

|  | Vagy egyik, vagy másik:

|  | Halálosan képedre mászik!

|  | Reszkess!

GASSI HOMÁRDUS.

(Convertált baryton. Volt bass-tenor a pogány magyaroknál.)

|  | Én vagyok Sebők!

|  | István! E nyárs lebök!

CRESCIMIRA.

(Meglepetve.)

|  | Hah! itt te már!

GASSI HOMÁRDUS.

|  | Jöttem száguldva mint homár!

CRESCIMIRA.

|  | Jól van! mehetsz! S ne légy szamár!

GASSI HOMÁRDUS.

(Elszántan.)

|  | Ne félj!

|  | Egy falsettet döfök belé!

(A függöny iszonyodva lezuhan.)

## Ötödik felvonás

SZENT ISTVÁN BÁCSI.

(Lefekvés előtt elkészíti a meteorológiai táblázatot a Budapesti Közlöny számára.)

|  | Az e hó 7-én előre jelzett idő

|  | Változó csapadékokkal végződik, rémítő

|  | Fagyos időt várhatni déli helyek kivételével,

|  | Derűs váltakozik hűvös borússal, fagy a hévvel,

|  | Egyébként lészen a temperatúra rendes –

|  | Fiuménál a tenger csendes!

GASSI HOMÁRDUS.

(Kibújik az ágy alól.)

|  | Én vagyok Sebők!

|  | E nyárs lebök!

SZENT ISTVÁN BÁCSI.

(Nimbusszal átfont hálósapkáját Gassi Homárdus szeme közé vágja.)

|  | Vakúlj, magyar!

GASSI HOMÁRDUS.

(Térdre omolva.)

|  | Nagy tervem immár omlett!

|  | E hálósipka Sipka-szorosom lett!

(Bűnbánó könnyeket hullat István bácsi könnyedényébe.)

SZENT ISTVÁN BÁCSI.

|  | Magyarok! megjósolom 1000 évre az időt,

|  | Tehát: erős szelek mellett –

Meteorológiai csízió-vízió. (Látja megnyílni az 1885-iki Trattner Károlyi-féle 100 éves kalendáriumot Dummer Augusztus jövendő-mondásaival.

Látja továbbá az Erkel-ivadékok felszaporodását, míg végre az egész operaházat betöltik.

Látja végül saját magának előadatását a „Szent István bácsi” operában s ettől hirtelen erős szélhűdés éri. A firhang egy cugra leomlik. Finálé.)

(1885)