# Millenniumi Újság+

Földerült a jubileum esztendeje. Harsanjon meg a kürt, hirdesse messze az örömteljes eseményt!

Az ünnepi hangulatot ébren köll tartani. E célból szólaltatjuk meg a

MILLENNIUMI TÁROGATÓ

címezetű újságunkat.

A Millenniumi Tárogatónak mindennap ünnepi száma lesz.

A századvégi ízlést szolgáljuk. Tudjuk, mi illik legjobban egy modern ezredévi ünnepséghez.

BOTRÁNY! SKANDALUM! LELEPLEZÉS!

Mi az, amit a bölcs lángesze föl nem ér?

Mi az, amit az olvasó titkon érző szíve óhajtva sejt?

A TITKOS BŰN!

AZ ELPALÁSTOLT VÉTEK!

Mi lerántjuk róluk a leplet, hogy ne csak sejtsék, hanem lássák is!

Ez lesz a millennáris látványosság.

Nincs az a bűnpalást, melyet le nem rántanánk. Nincs az a mocsok, melyet ki ne kotornánk.

Mi az ünnepi közönségnek mind az öt érzését szolgáljuk: Láthattok, hallhattok, ízlelhettek, tapinthattok és szagolhattok!

Teszünk róla, hogy minden nap legalább egy

!SIKKASZTÁS!

kerüljön napfényre.

Dolgozótársaink feltúrják a csatornákat és pöcegödröket, hogy a legízletesebb falatokat onnan hozzák fel a jubiláris lakomákra.

Kiválóbb napokon, mikor legtöbb idegen vendégeink lesznek, gondoskodunk róla, hogy a

DÍSZBOTRÁNY! DÍSZLELEPLEZÉS!

el ne maradjon.

Mindezt a tisztátalanságot pedig tiszta hazafiasságból követjük el. A nagyközönségtől nem várunk egyebet, csak egyes számért a szokásos 4 krajcárt.

(1896)