# Thaly Kali*
Kuruc ballada+

Haragos pirosan, mint piros kukuruc,
Vágtat Thaly Kali az iszonyú kuruc,
Halál ül a botján.
Vágtat, viszi bőszen tüzes kuruc lova,
Se ő, se a lova nem tudja, hogy hova,
Vakok mint Vak Bottyán.
Rákóczi keserv'-víz korog a begyébe',
Honáruló Tisza, most kerülj elébe…
Agyonütne helybe'.
Íme szimatolja, buzogányát kapja,
Tisza helyt vaktában halálosan csapja
Kuruc lovát fejbe.
Lepel hull szeméről: „Bánatos siralom,
Vadgalamb búgása ez a diadalom,
Hunyj ki szemem fényi!
Oda a paripám, a labanc él, jaj, jaj!
Kuruc lovaglásnak vége immár, haj, haj
Rákóczi, Bercsényi!”
Bújdokol buvában el ki Rodostóba,
Könyvit potyogtatja nagy tengeri tóba,
Vele van Kelemen,
Kit nevez Mikesnek, aki, míg ő sírja,
Bánatos nyögésit levelekbe írja
Ott azon melegen.
(1883)